Monumento de la Afrika Renaskiĝo

La Monumento al la Afrika Renaskiĝo (aŭ Reviviĝo) () estas 50-metra alta bronza statuego en la senegala ĉefurbo Dakaro.  

Ĝi estis inaŭgurita la 4-an de aprilo 2010, okaze de la kvindeka datreveno de la subskribo de la interkonsento donanta al Senegalo sendependecon de Francio.  Alto: 52 metroj. Ĝi estas la plej alta statuo en Afriko. 

 Priskribo 
La monumento, inspirita de socialisma realismo kaj kun vidaj referencoj al, interalie, la Laokoonta Grupo, prezentas muskolan viron leviĝantan de klifo. En sia maldekstra mano li tenas nudan infanon montrantan al la maro kaj en sia dekstra mano virinon, kies korpon apenaŭ kovras peco da ŝtofo. La statuo estas metita sur 100-metran altan monteton. Ĝin konstruis la nordkorea kompanio Mansudae Overseas Project Group of Companies (MOP) kaj desegnis la senegala arkitekto Pierre Goudiaby Atepa.  Ene de la monumento estas ekspoziciaj kaj konferencaj salonoj kaj ĉe la supro de la skulptaĵo estas observejo.  

La projekton lanĉis la senegala prezidanto Abdoulaye Wade, kiu kredas, ke la monumento fariĝos turisma allogaĵo kaj vidas ĝin kiel omaĝon al la renesanco de Afriko kaj la venko super maltoleremo kaj rasismo.  

La projekto estis renkontita kun amasa kritiko, inkluzive rilate al la kostoj, kiuj estas vidataj kiel mokado de la malriĉa loĝantaro, ke la monumento ne havas afrikan karakteron, ke la virino estas prezentita kiel malsupera al la viro kaj ke ŝi estas preskaŭ nuda.  Islamaj gvidantoj en la lando kredas, ke la statuo estas "senpia" kaj "neislama".  La deklaro de la prezidanto, ke li postulos 35 procentojn de la enirpagoj ĉar li kredas, ke li posedas la intelektajn proprietrajtojn al la verko, ankaŭ vekis koleron kaj kritikon. 

 Inaŭguro 
La 3-an de aprilo 2010, la Afrikrenaskiĝa Monumento estis inaŭgurita en Dakaro antaŭ 19 ŝtatestroj, inkluzive de la Prezidanto de Malavio kaj de la Afrika Unio Bingu wa Mutharika, Jean Ping de la Komisiono de la Afrika Unio kaj la prezidantoj de Benino, Kabo-Verdo, Respubliko Kongo, Eburbordo, Gambio, Liberio, Malio, Maŭritanio kaj Zimbabvo. Ankaŭ ĉeestis reprezentanto de Nord-Koreio, la pastoro Jesse Jackson kaj la muzikisto Akon, ambaŭ usonanoj.

Okaze de tio, prezidanto Wade deklaris, ke "Afriko en la 21-a jarcento pretas preni sian destinon en siajn proprajn manojn", prezidanto Bingu wa Mutharika emfazis, ke "ĉi tiu monumento ne apartenas al Senegalo, sed al la afrika popolo, kie ajn ili estas"  dum pastoro Jackson diris, ke "ĉi tiu statuo estas dediĉita al la vojaĝo de niaj prapatroj, sklavigitaj sed ne sklavoj". 

Samtempe, multaj homoj protestis kontraŭ la inaŭguro de la statuo, manifestaciante sur la stratoj de la urbo antaŭ la polictrupoj deplojitaj por konservi ordon. La opozicio priskribis la monumenton kiel «ekonomian monstron kaj financan skandalon en la kunteksto de la nuna ekonomia krizo».

 Galerio 

 Referencoj 

Kategorio:Statuegoj
Kategorio:Konstruaĵoj finitaj en 2010
Kategorio:Koordinatoj sur Vikidatumoj
Kategorio:Informkesto mapligilo sen OSM-rilata ID sur Vikidatumoj
Kategorio:Historio de Senegalo
Kategorio:Dakaro